עינת קליש-רותם

ביוגרפיה

קליש-רותם נולדה, גדלה והתחנכה בחיפה. בנעוריה למדה ב"תיכון אליאנס חיפה", והייתה גם פעילה במועצת התלמידים. בצה"ל שירתה כמאבחנת מחקר בחיל האוויר. אחיה הצעיר מת מסרטן כשהיה בן 19, ושנה אחר כך מתה גם אמה מהמחלה, בגיל 54.
בשנת 1995 סיימה תואר ראשון באדריכלות בהצטיינות מהטכניון. ב-2001 סיימה תואר שני בעיצוב עירוני בהצטיינות יתרה מהטכניון. בשנת 2007 השלימה דוקטורט בתכנון המרחב הציבורי במכון הטכנולוגי של ציריך (ETH) שבשווייץ. במהלך השנים לימדה באוניברסיטת תל אביב ובטכניון.

קריירת אדריכלות

במשך השנים 1996–2012 הרצתה בטכניון ובאוניברסיטת תל אביב.
בשנת 2003 פתחה משרד אדריכלים עצמאי בשם "מתווה עירוני" העוסק בתכנון ערים ואזורים. הכינה את תוכנית המתאר לפיתוח מג'דל שמס, תיכננה שכונת חיילים משוחררים בירכא והרחבה של קיבוץ מירב כשכונה על גב הר הגלבוע. זכתה בפרס וציון לשבח על הצעת פרויקט שהגישה להיי־ליין במנהטן.
בשנת 2004 הנחתה ויצרה מספר תוכניות של "סיפורי בתים – התפתחות הארכיטקטורה בתל אביב", עבור ערוץ "טבע הדברים".
בשנת 2007 זכתה בפרס מהמשרד להגנת הסביבה בתחרות בנייה ירוקה בנושא "שיקום מרקמים קיימים והסביבה הבנויה". ובשנת 2010 בתחרות "שימוש מחודש למגדלי המים" מטעם המועצה לשימור אתרים ובצלאל.

קריירה ציבורית

בשנת 2011 נבחרה לכהן כיו"ר עמותת האדריכלים של חיפה ובוועד המנהל של "הקואליציה לבריאות הציבור". בשנה שלאחר מכן, הובילה מאבק ציבורי למציאת פתרון לתוואי מסילות הרכבת בחיפה ופתיחת העיר אל הים.
בבחירות לרשויות המקומיות ב-2013 התמודדה לראשונה לראשות עיריית חיפה ברשימה עצמאית עם סיעת "חיים בחיפה", מול ראש העיר המכהן יונה יהב (סיעת "חיפה שלנו"). קליש-רותם קיבלה 15% מהקולות, וסיעת "חיים בחיפה" זכתה בשלושה מושבים במועצת העירייה. החלה לכהן כחברת מועצה בסיעת "חיים בחיפה", שלא הצטרפה לקואליציה העירונית ופעלה באופוזיציה. במקביל לתפקודה כחברת מועצה המשיכה בעבודתה כאדריכלית פרטית. בתפקידה כחברת מועצה פעלה בין השאר לשינוי תוכנית המתאר החדשה של חיפה, שמתעלמת מהצורך של מרכז חיפה בהתחדשות עירונית ומקדמת את העברת מרכז העסקים הראשי של חיפה צפונה לאזור המפרץ, להקמת טיילת ושביל אופניים לאורך רחוב דרך אלנבי, מהמושבה הגרמנית ועד הים, והסרת הגדרות סביב פארק ההיי טק מת"ם ושילובו בתוך המרחב העירוני.
בעודה חברת מועצה, הורשעה במרץ 2018 בעבירה על חוק התכנון והבנייה, בבית משפט לעניינים מקומיים בחדרה, בנוגע לעבודת פיקוח על בניית בית פרטי בזכרון יעקב, שנבנה ללא היתר בנייה, ונגזר עליה קנס בסך 30,000 ₪.

הבחירות לרשויות המקומיות 2018

באפריל 2017 הכריזה על כך שתתמודד שוב על ראשות עיריית חיפה ברשימה עצמאית עם סיעת "חיים בחיפה" בבחירות 2018. מפלגת העבודה הודיעה על תמיכתה בה. באוקטובר 2018 היא וסיעתה נפסלו מהתמודדות בבחירות על פי החלטת מנהל הבחירות, לאחר שעורך הדין של מפלגת העבודה חתם הן על הטפסים שלה והן על אלו של רשימת "אוהבי חיפה" של איש העבודה ישראל סביון. בכך נוצר מצב ששתי רשימות מייצגות את מפלגת העבודה בבחירות בעיר חיפה, בניגוד לחוק הבחירות. בתגובה הגישו קליש-רותם ומספר ארגונים עתירה לבית המשפט המחוזי בחיפה אך העתירה נדחתה. בערעור שהוגש לבג"ץ, התקבל ערעורה, ונקבע שהיא זכאית להתמודד משום שפעלה בתום לב ומאחר והמפקח על הבחירות לא פנה ולא איפשר לה לתקן את הליקוי כמתחייב בחוק. בבחירות ביום 30 באוקטובר 2018 ניצחה את ראש העירייה הוותיק יונה יהב עם 58% מהקולות. סיעתה, "חיים בחיפה", קיבלה ארבעה מנדטים, והיא נכנסה לתפקידה כראש העירייה ב-20 בנובמבר 2018.

ראש העיר חיפה

קליש שמה את פיתוח שדה התעופה בחיפה כאחת הנקודות המרכזיות בתוכניתה. מאחר ובניית נמל הכרמל הייתה בעיצומה, פירסמה את התנגדותה ,במרץ 2019, להפעלה המתוכננת של נמל הכרמל. בנוסף הגישה ערר, מאחר ועיריית חיפה היא בעלת שטח קטן בתוך שטח הנמל בנקודת ההתחברות של הנמל ליבשה, שעצר את הקמת הנמל החדש. כמו כן הורתה לחברה העירונית, "יפה נוף", להפסיק חלק מעבודות התשתית לחיבור הנמל. באוגוסט 2019 הוסכם בין עיריית חיפה למשרד התחבורה על תחילת תכנון של הארכת מסלול שדה התעופה בחיפה, במידה קצרה, כפשרה בין הגופים.

חיים אישיים

קליש-רותם נשואה לבועז קליש, מהנדס מכונות המתמחה בטכנולוגיות רפואיות, ולהם שני בנים. מתגוררת בשכונת רמות ספיר בחיפה. היא בעלת חגורה שחורה בקראטה.